Likumprojekts

**Grozījumi Bērnu tiesību aizsardzības likumā**

Izdarīt Bērnu tiesību aizsardzības likumā (Latvijas Republikas Saeimas un Ministru Kabineta Ziņotājs, 1998, 15. nr.; 2000, 8., 12. nr.; 2001, 24. nr.; 2002, 23. nr.; 2003, 12. nr.; 2004, 12. nr.; 2005, 8. nr.; 2006, 22. nr.; 2007, 9. nr.; 2008, 15. nr.; 2009, 14., 23. nr.; Latvijas Vēstnesis, 2009, 193. nr.; 2010, 47., 205. nr.; 2011, 112., 132. nr.; 2013, 118. nr.; 2014, 51., 60. nr.; 2015, 245. nr.; 2016, 241. nr.) šādus grozījumus:

1. Papildināt likumu ar 49.1 pantu šādā redakcijā:

"**49.1 pants.** **Bērna aizsardzība pret ubagošanu**

Aizliegts bērnu iesaistīt vai izmantot ubagošanā."

2. Papildināt 57. panta pirmo daļu ar otro teikumu šādā redakcijā:

"Administratīvo atbildību bērniem, ja tie noteikti kā speciālie subjekti, nosaka ar likumu."

3. Aizstāt 58. panta otrās daļas 6. punktā vārdus "Administratīvo pārkāpumu kodeksā" ar vārdiem "administratīvo atbildību reglamentējošajos normatīvajos aktos".

4. Aizstāt 72. panta sestajā daļā vārdus un skaitļus "Latvijas Administratīvo pārkāpumu kodeksa [155. panta](http://likumi.lv/doc.php?id=49096#p155) trešajā un ceturtajā daļā, 167.2,172., 172.1, 172.2, 172.3, 172.4, 172.5 un 173. pantā minēto administratīvo pārkāpumu" ar vārdiem un skaitļiem "šā likuma 79., 80., 81., 82., 83., 84. [un 85. pantā](http://likumi.lv/body_print.php?id=49096&version_date=08.04.2014&version_date_end=...#p173) minēto administratīvo pārkāpumu, Alkoholisko dzērienu aprites likuma 14. pantā minēto administratīvo pārkāpumu, par tabakas izstrādājumu, augu smēķēšanas produktu, elektronisko smēķēšanas ierīču vai elektronisko smēķēšanas ierīču uzpildes tvertņu pārdošanu bērnam, par maznozīmīga miesas bojājuma tīšu nodarīšanu".

5. Izteikt XII nodaļas nosaukumu šādā redakcijā:

"**XII nodaļa. Bērna starptautiskā aizsardzība un tiesību garantijas pārrobežu jautājumos**".

6. Papildināt likumu ar XIII nodaļu šādā redakcijā:

"**XIII nodaļa. Administratīvā atbildība bērnu tiesību aizsardzības jomā un kompetence sodu piemērošanā**

**77. pants. Ar alkoholiskajiem dzērieniem vai citām apreibinošām vielām saistīti pārkāpumi, kurus izdarījuši bērni**

(1) Par alkoholisko dzērienu vai citu apreibinošo vielu lietošanu vai atrašanos alkoholisko dzērienu vai citu apreibinošo vielu ietekmē, ja to izdarījis bērns, –

izsaka aizrādījumu vai piemēro naudas sodu līdz septiņām naudas soda vienībām.

(2) Par alkoholisko dzērienu iegādāšanos, ja to izdarījis bērns, –

izsaka aizrādījumu vai piemēro naudas sodu līdz septiņām naudas soda vienībām.

**78.pants. Par smēķēšanu, ja to izdarījis bērns**

Par smēķēšanu, ja to izdarījis bērns, –

izsaka aizrādījumu vai piemēro naudas sodu līdz trim naudas soda vienībām.

**79.pants. Bērna iesaistīšana alkoholisko dzērienu vai citu apreibinošo vielu lietošanā vai smēķēšanā**

Par bērna iesaistīšanu alkoholisko dzērienu vai citu apreibinošo vielu lietošanā vai smēķēšanā –

piemēro naudas sodu no septiņām līdz simt četrdesmit naudas soda vienībām.

**80. pants. Bērna iesaistīšana ubagošanā**

Par bērna iesaistīšanu vai izmantošanu ubagošanā, ja to izdarījusi pilngadīga persona, –

piemēro naudas sodu līdz simt četrdesmit naudas soda vienībām.

**81. pants. Fiziska un emocionāla vardarbība pret bērnu**

Par fizisku vai emocionālu vardarbību pret bērnu –

izsaka aizrādījumu vai piemēro naudas sodu līdz simt četrdesmit naudas soda vienībām.

**82.pants. Bērna nelikumīga iesaistīšana pasākumos**

(1) Par bērna iesaistīšanu skaistumkonkursā vai citā pasākumā, kurā tiek vērtēts vienīgi viņa ārējais izskats, –

piemēro naudas sodu fiziskajām personām no septiņdesmit naudas soda vienībām līdz simt četrdesmit naudas soda vienībām, bet juridiskajām personām – no simt četrdesmit naudas soda vienībām līdz četri simti divdesmit naudas soda vienībām.

(2) Par tādu normatīvo aktu pārkāpšanu, kuri nosaka kārtību, kādā bērni iesaistāmi ar ārējā izskata demonstrēšanu saistītās aktivitātēs (pasākumos), –

izsaka aizrādījumu vai piemēro naudas sodu fiziskajām personām no divdesmit astoņām līdz septiņdesmit naudas soda vienībām, bet juridiskajām personām – no septiņdesmit naudas soda vienībām līdz divi simti astoņdesmit naudas soda vienībām.

**83. pants. Bērna atstāšana bez uzraudzības**

Par tāda bērna atstāšanu bez uzraudzības, kas nav sasniedzis septiņu gadu vecumu, ja to izdarījuši vecāki, persona, kuras aprūpē bērns ir nodots ar bāriņtiesas lēmumu, vai persona, kura nodrošina bērna īslaicīgu aprūpi, –

izsaka aizrādījumu vai piemēro naudas sodu līdz četrdesmit divām naudas soda vienībām.

**84. pants. Bērna uzraudzības pakalpojumu sniegšanas prasību neievērošana**

Par bērna uzraudzības pakalpojumu sniegšanas prasību neievērošanu, ja saistībā ar to bērnam ir iestājušās vai varēja iestāties negatīvas sekas –

izsaka aizrādījumu vai piemēro naudas sodu fiziskajām personām līdz četrdesmit divām naudas soda vienībām, bet juridiskajām personām – no četrpadsmit naudas soda vienībām līdz septiņdesmit naudas soda vienībām.

**85. pants. Bērna aprūpes pienākumu nepildīšana**

Par bērna aprūpes pienākumu nepildīšanu –

vecākiem, personai, kuras aprūpē bērns ir nodots ar bāriņtiesas lēmumu, vai personai, kura nodrošina bērna īslaicīgu aprūpi, izsaka aizrādījumu vai piemēro naudas sodu līdz četrdesmit divām naudas soda vienībām.

**86.pants. Kompetence sodu piemērošanā**

(1) Administratīvā pārkāpuma procesu par šā likuma 77. panta otrajā daļā, 78. un 85. [pant](http://likumi.lv/doc.php?id=89648#p173)ā paredzēto pārkāpumu veic Valsts policija.

(2) Administratīvā pārkāpuma procesu par šā likuma 77. panta otrajā daļā, 78. un 79. pantā paredzēto pārkāpumu veic pašvaldības policijas iestādes.

(3) Administratīvā pārkāpuma procesu par šā likuma 81. pantā (par pārkāpumiem, ko izdarījušas valsts un pašvaldību institūciju amatpersonas vai darbinieki) un 82. [pant](http://likumi.lv/doc.php?id=89648#p172.3)ā paredzēto pārkāpumu veic Valsts bērnu tiesību aizsardzības inspekcija.

(4) Administratīvā pārkāpuma procesu par šā likuma 77. panta pirmajā daļā, 78., 79., 80., 81., 83., 84. un 85. [pantā](http://likumi.lv/doc.php?id=89648#p173) paredzēto pārkāpumu veic pašvaldību administratīvās komisijas."

Likums stājas spēkā vienlaikus ar Administratīvo pārkāpumu procesa likumu.

Labklājības ministrs

Jānis Reirs